MĂSURI ÎNTREPRINSE DE STATELE MEMBRE ALE UNIUNII EUROPENE ÎN DOMENIUL ÎMBUNĂTĂŢIRII EFICIENŢEI ENERGETICE. 

CONTRACTUL DE EFICIENŢĂ ENERGETICĂ DE TIP ESCO


ABSTRACT
Prin atingerea unui anumit nivel de eficienţă energetică se urmăreşte scăderea cantităţii de energie utilizată în domeniile de activitate economică. Eficienţa se obţine, în primul rând, prin îmbunătăţirea tehnologiilor şi/sau proceselor industriale, fără nici o modificare în comportamentul consumatorilor. Prin acţiunea de conservare a energiei, pe de altă parte, se urmăreşte schimbarea comportamentului consumatorului, în scopul reducerii consumului de energie. 
Soluţiile de eficienţă energetică oferă beneficii economice, sociale şi de mediu pentru o varietate de componente care se regăsesc pe tot parcursul lanţului de energie. În primul rând, producătorii de energie se confruntă cu presiuni mai mici, putând să investească în generarea de energie electrică mai ieftină. În al doilea rând, distribuitorii de energie sunt în măsură să livreze o putere energetică mai mică prin intermediul reţelelor, putând maximiza eficienţa sistemelor actuale. Nu în ultimul rând, consumatorii de energie nu se mai confruntă cu pene de curent şi întreruperi în livrarea de energie, datorate, în special, unui consum inutil. 
Clădirile sunt responsabile pentru 40% din totalul consumului de energie în statele europene. Sectorul construcțiilor se află într-o continuă expansiune, ceea ce va conduce la creșterea consumului de energie. Prin urmare, reducerea consumului de energie și utilizarea energiei din surse regenerabile în sectorul clădirilor constituie măsuri importante necesare pentru reducerea dependenței energetice a Uniunii Europene și a emisiilor de gaze cu efect de seră.

Deşi Comisia Europeană a promovat o serie de iniţiative legislative, pentru a promova activitatea ESCO, care desfăşoară servicii de eficienţă (optimizare) energetică, asigurând reducerea cheltuielilor clientului la acest capitol, oferindu-i acestuia consultanţă, soluţii financiare (chiar finanţare) şi parteneriat în investiţia de cogenerare, datele existente indică faptul că există diferenţe majore în dezvoltarea industriei de tip ESCO în rândul statelor membre ale Uniunii Europene. În unele ţări, funcţionează de ani buni peste 500 de firme ESCO, în altele doar un număr mic de firme au reuşit să-şi implementeze o serie de programe de eficientizare a consumului de energie
.

Această diferenţă ar putea fi explicată de mai mulţi factori, cum ar fi: 
- nivelul diferenţiat de sprijin oferit industriei ESCO de către autorităţile naţionale şi regionale; 
- reglementările şi structurile diferite, care există la nivelul pieţelor energetice interne ale fiecărui stat;

- definirea diferită a activităţilor de tip ESCO în statele membre.
Acţiunile strategice desfăşurate la nivel european au recomandat implementarea directivelor europene în domeniul energetic şi introducerea mecanismelor flexibile prevăzute de Protocolul  de la Kyoto. Aceste acţiuni strategice includ, printre altele, acreditarea firmelor şi experţilor ESCO, standardizarea măsurilor verificare energetică (audit), a eficientizării procedurilor de contractare pentru proiecte de tip ESCO (de exemplu, normele privind achiziţiile publice) şi altele.

1. INTRODUCERE

Conceptul de eficienţă energetică sau de optimizare a consumului de energie electrică a devenit la ora actuală o preocupare esenţială la nivel global. În sens practic, economia de energie a devenit cea mai ieftină resursă de energie, este uşor de obţinut şi nepoluantă, comparativ cu utilizarea de combustibili fosili sau de surse regenerabile de energie. 
Pe plan mondial, agenţii economici, dar şi instituţiile publice, trebuie să facă faţă unor noi provocări şi să găsească soluţii pentru creşterea productivităţii şi reducerea cheltuielilor de exploatare, respectând în acelaşi timp normele de protecţie ale mediului înconjurător. 
 Consiliul European din martie 2007 a subliniat necesitatea de a creşte eficienţa energetică în UE pentru a se atinge obiectivul de reducere cu 20% a consumului de energie al Uniunii până în 2020 şi a făcut apel la realizarea completă şi rapidă a priorităţilor stabilite în comunicarea Comisiei cu titlul „Plan de acţiune pentru eficienţă energetică: realizarea potenţialului”. 
Respectivul plan de acţiune a identificat potenţialul semnificativ de economii de energie rentabile în sectorul clădirilor. În Rezoluţia din 31 ianuarie 2008, Parlamentul European s-a pronunţat în favoarea consolidării dispoziţiilor Directivei 2002/91/CE şi a solicitat, în repetate rânduri, ultima dată în Rezoluţia din 3 februarie 2009 privind cea de a doua revizuire strategică a politicii energetice, ca obiectivul de 20% al eficienţei energetice în 2020 să devină obligatoriu. De asemenea, Decizia nr. 406/2009/CE a Parlamentului European şi a Consiliului din 23 aprilie 2009 privind efortul statelor membre de a reduce emisiile de gaze cu efect de seră, astfel încât să respecte angajamentele Comunităţii de reducere a emisiilor de gaze cu efect de seră până în 2020, stabileşte obiective naţionale obligatorii de reducere a emisiilor de dioxid de carbon, iar Directiva 2009/28/CE a Parlamentului European şi a Consiliului din 23 aprilie 2009 privind promovarea utilizării energiei din surse regenerabile prevede promovarea eficienţei energetice în contextul unui obiectiv obligatoriu privind energia din surse regenerabile, care ar trebui să reprezinte 20% din totalul consumului de energie al Uniunii Europene, până în 2020.

Începând cu anii ’90, s-a dezvoltat un nou concept promovat de către companiile care oferă servicii energetice (Energy Services Company - ESCO), concept ce permite agenţilor economici şi instituţiilor publice să impună noi standarde în domeniul energetic. 
Potrivit art.3 alin. j din Directiva 2006/32/EC, ESCO reprezintă o persoană fizică sau juridică, care livrează servicii de energie şi/sau servicii de îmbunătăţire a eficienţei energetice consumatorului, acceptând un anumit risc financiar pentru desfăşurarea acestor activităţi. 
Diferenţele dintre companiile care oferă servicii energetice (ESPC), de o lungă perioadă de timp, în statele lumii şi firmele ESCO, care pot oferi aceeaşi gamă de servicii, sunt următoarele:

- finanţează sau pot solicita finanţare pentru activităţile desfăşurate în legătură cu exploatarea sistemului energetic;

- garantează economiile de energie (după cum se reflectă în prevederile contractului);

- remuneraţia este direct legată de economia de energie realizată, adică activităţile desfăşurate de ESCO comportă un anumit risc.
Prin proiectele de eficienţă energetică concepute şi implementate pentru clienţi, societăţile de servicii energetice de tip ESCO asigură reducerea cheltuielilor cu energia astfel încât economia realizată să acopere în final costurile finanţării proiectului. 
Printre serviciile furnizate clienţilor de către o firmă ESCO se numără:
• analiza consumului de energie şi auditul energetic;
• managementul energiei;
• proiectarea si implementarea proiectului;
• identificarea celor mai bune posibilităţi de finanţare;
• suport în operare şi întreţinere;
• monitorizarea şi evaluarea economiilor. 
O firmă ESCO este importantă deoarece oferă clienţilor o serie de elemente inovatoare: garantarea performanţelor proiectului din domeniul energetic, implementarea acestuia cu respectarea bugetului anual de operare al beneficiarului, precum şi modalităţi flexibile de finanţare. 
Implementarea unui program de eficienţă energetică necesită mai multe etape, precum şi numeroşi parteneri: proiectanţi, instituţii financiare, fabricanţi de echipamente, antreprenori, furnizori de energie. ESCO rezolvă problema numărului mare de interlocutori, prin faptul că întregul proiect se tratează cu o singură entitate. Astfel, lucrul cu un singur intermediar contribuie semnificativ la simplificarea operaţiunilor şi la reducerea cheltuielilor de punere în practică a proiectelor.
Modul de finanţare a proiectului este practic unul convenţional, reprezentând o combinaţie de auto-finanţare din propriile resurse ale clientului, împreună cu un împrumut clasic de la o instituţie financiară. Implicarea firmei ESCO în dezvoltarea şi negocierea împrumutului duce însă la obţinerea unor condiţii de finanţare mai bune faţă de situaţia în care clientul ar aplica în mod direct pentru obţinerea unui împrumut. Firma ESCO poate investi proprii bani sau poate apela la un împrumut în nume propriu. Astfel, riscurile financiare ale clientului sunt minime.  

O componentă esenţială în definirea unei companii ESCO este legătura dintre remunerarea ESCO şi performanţele proiectului. Garantarea economiilor se face prin contractul încheiat între ESCO şi client. Este important de subliniat faptul că acest contract nu este numai o simplă garanţie a funcţionării corecte a echipamentului, ci şi faptul că firma ESCO garantează că măsurile de eficienţă energetică recomandate şi implementate vor reduce cheltuielile energetice până la nivelul dorit. 

Există trei mari tipuri de contracte ESCO:
• Contractul cu economii garantate
Prin acest contract, ESCO garantează faptul că implementarea măsurilor de eficienţă energetică va reduce costurile energetice ale clientului. Proiectul va fi astfel conceput încât valoarea economiilor de energie să fie mai mare decât cea a cheltuielilor ESCO şi a cheltuielilor financiare legate de implementarea proiectului. Clientul beneficiază de economii financiare chiar din momentul implementării proiectului. 
Dacă economia de energie nu atinge nivelul specificat în contract, ESCO este direct responsabilă pentru asigurarea unei plăţi către client care să acopere diferenţele existente. În cazul în care economiile de energie depăşesc nivelul garantat, surplusul revine însă firmei ESCO.
• Contractul cu economii împărţite
Un contract cu economii împărţite repartizează economiile financiare realizate în urma implementării proiectului de eficienţă energetică între firma ESCO şi client, în funcţie de o formulă convenită prin contract.
Dacă proiectul generează economii mai mari de energie şi deci financiare faţă de cât era preconizat, atât clientul cât şi ESCO primesc economiile în plus şi invers, dacă economiile sunt mai mici, ambele părţi pierd. Din moment ce clientul suportă o parte din riscul implicat în performanţele proiectului, nu este normal ca acesta să suporte în totalitate şi riscul financiar. Acest tip de contract este astfel legat de o finanţare, care este asigurată de firma ESCO. 
• Contractul de furnizare a energiei
Acest tip de contract reprezintă o formă extremă a proiectelor ESCO, firma ESCO preluând în totalitate responsabilitatea asigurării serviciilor energetice. Taxa pe care trebuie să o plătească clientul este calculată pe baza facturii de energie existentă, din care se scade un procent de 5-10%. Astfel clientului îi este garantat o economie imediată la factura de energie. Firma ESCO preia responsabilitatea de a asigura în totalitate energia necesară. 
Legislaţia europeană promovează activităţile de tip ESCO: 
- Directiva privind eficienţa energetică (2002/91/EC);
- Directiva privind serviciile energetice (2006/32/EC).
Acestea au ca scop:

- să încurajeze eficienţa energetică prin dezvoltarea pieţei de servicii energetice, aplicarea de programe de eficienţă energetică şi implementarea de măsuri de către utilizatorii finali;
- stabilirea unor obiective de reducere de energie de 1% pe an, în perioada 2008 - 2016;

-  încurajarea sectorului public în realizarea de programe de acest tip;

- încurajarea statelor membre în realizarea de programe ESCO şi pentru depăşirea obstacolelor juridice care restricţionează implementarea lor.
Majoritatea proiectelor ESCO în statele membre ale Uniunii Europene s-au concentrat pe obţinerea de energie termică şi electrică de cogenerare, sisteme publice de iluminat, cele de încălzire, dispozitive de ventilaţie şi aer condiţionat, precum şi pe sistemele de gestionare a energiei. Majoritatea proiectelor ESCO au fost întreprinse în sectorul public, în primul rând, pentru că sectorul public este perceput ca având clienţi mai siguri. 
În scopul de a stimula măsurile legate de eficienţa energetică, se instituie şi se adaptează instrumente financiare ale Uniunii, precum şi alte măsuri
. Printre aceste instrumente financiare la nivelul Uniunii se numără:

- Regulamentul (CE) nr. 1080/2006 al Parlamentului European şi al Consiliului din 5 iulie 2006 privind Fondul European de Dezvoltare Regională, modificat pentru a permite investiţii sporite în eficienţa energetică în sectorul locuinţelor;
- parteneriatul public-privat privind o iniţiativă intitulată „Clădiri europene eficiente din punct de vedere energetic” pentru promovarea tehnologiilor ecologice şi dezvoltarea unor sisteme şi materiale eficiente din punct de vedere energetic în clădirile noi şi în cele renovate; 
- iniţiativa CE şi a Băncii Europene de Investiţii (BEI), intitulată „Iniţiativa UE de finanţare a energiei durabile”, care urmăreşte să permită, printre altele, investiţii în eficienţa energetică;

- Fondul Marguerite al BEI: Fondul european 2020 pentru energie, schimbări climatice şi infrastructură; 
- Directiva 2009/47/CE a Consiliului din 5 mai 2009 de modificare a Directivei 2006/112/CE în ceea ce privește cotele reduse ale taxei pe valoarea adăugată; 
- instrumentul din cadrul fondurilor structurale şi de coeziune Jeremie (Resurse europene comune pentru microîntreprinderi şi întreprinderi mici şi mijlocii);
- facilitatea de finanţare pentru eficienţă energetică; 
- Programul-cadru pentru competitivitate şi inovare, inclusiv Programul Energie inteligentă – Europa II, axat în mod specific pe înlăturarea barierelor de piaţă legate de eficienţa energetică şi energia din surse regenerabile, de exemplu prin intermediul facilităţii de asistenţă tehnică „ELENA” (Asistenţă europeană pentru energie locală); 
- Convenţia primarilor; 
- Programul pentru spirit antreprenorial şi inovare;
- Programul de sprijinire în materie de tehnologia informaţiei şi comunicării 2010 şi Al şaptelea program-cadru pentru cercetare. 
De asemenea, Banca Europeană pentru Reconstrucţie şi Dezvoltare furnizează fonduri în scopul stimulării măsurilor referitoare la eficienţa energetică.
2. STADIUL DE APLICARE ÎN STATELE MEMBRE ALE UNIUNII EUROPENE

AUSTRIA
Cadrul legal: - Legea energiei (2004), cu amendamentele ulterioare (2008, 2009)
; - Stimulente financiare pentru investiţiile în producţia de energie regenerabilă şi pentru creşterea eficienţei energetice a locuinţelor (2006)
; - Planul naţional pentru efienţă energetică (2007). 
Austria reprezintă un model european în industria ESCO, după ce, în anul 1998, nivelul ESCO era aproape de zero. Prin introducerea contractelor de eficienţă energetică, în anul 1995, guvernul şi-a propus reducerea cu 20% a consumului de energie electrică. 

Ce a mai mare parte a contractelor EPC au fost desfăşurate în sectorul public, respectiv clădirile administraţiei federale şi municipale. În perioada 1997-2005, peste 1000 de clădiri au fost optimizate în privinţa standardului EPC, din anul 2005 demarând un program cuprinzând alte 800 de clădiri publice. 


În medie, în toate aceste cazuri, pentru următorii 10 ani, a fost garantată scăderea consumului de energie cu circa 20%. Au fost îmbunătăţite sistemele de încălzire şi răcire, sistemul de iluminare şi instalaţiile de apă. A fost avut în vedere şi sistemul de iluminat stradal, atât din zona în care funcţionează clădirile publice, cât şi din restul localităţilor. 


Practica a evidenţiat faptul că în cazul a 8 proiecte ESCO, nivelul de energie economisit a fost de 30% pentru energie termică, 12% pentru energie electrică şi 20% pentru consumul de apă, prin instalarea de sisteme de control, reglări hidraulice, reabilitare termică, instalarea de panouri solare.  

În ultimii ani s-a avut în vedere creşterea numărului de proiecte de tip ESCO în sectorul privat, precum şi aflarea cauzelor pentru care acest sector nu a avut realizări notabile în domeniul reabilitării energetice. Concluzia specialiştilor a fost aceea că există bariere mult mai mari în ceea ce priveşte sectorul privat, în special în ceea ce priveşte capacitatea şi dorinţa societăţilor de a se împrumuta pentru încheierea unor contracte de tip ESCO. Se urmăreşte creşterea gradului de conştientizare a deţinătorilor de imobile din sectorul privat în privinţa beneficiilor sporirii eficienţei energetice şi oportunităţilor oferite de programele ESCO, chiar dacă, în medie, consumul de energie în aceste clădiri este cu circa 50% mai mare decât în clădirile publice, datorită modului diferit de folosinţă. De asemenea, se încearcă combaterea ideii vehiculate de o serie de oameni de afaceri din sectorul privat, potrivit căreia o reducere a consumului energetic nu aduce un profit important pentru companiile pe care le conduc. Nu în ultimul rând, s-a constatat că deţinătorii de imobile ezită să încheie contracte pe termen lung pentru a nu avea experienţe neplăcute. În aceeaşi perioadă de timp, în sectorul privat a fost implementat un număr foarte redus de proiecte, în câteva centre comerciale, spitale, biserici, hoteluri, bănci sau clădiri de birouri.


Utilizarea energiei obţinută din surse regenerabile a căpătat o atenţie mai mare în ultimii ani. În prezent, pe teritoriul ţării, sunt instalate peste 3 milioane m3 de colectoare solare, cel mai important dintre acestea fiind cel de la Graz, cu o putere de 2500 Mwh energie termală/an. 

Guvernul a luat o serie de măsuri pentru a creşte încrederea în proiectele de tip ESCO: acordarea de stimulente, de credite cu dobândă mică, reducerea de taxe pentru ansamblurile rezidenţiale care se construiesc cu standarde ESCO.

Obligaţiile impuse de firmele ESCO nu au fost implementate în mod unitar pe întreg teritoriul ţării, dar în unele cazuri, auditul de specialitate este obligatoriu pentru o serie de clădiri publice.


Contractul de performanţă energetică se încheie pe o perioadă fixă, de obicei între 7 şi 15 ani. Toate costurile sunt suportate de către contractant (planificare, investiţii, finanţare), din economia de energie care se realizează. Suma totală nu va depăşi costurile curente de energie. 

Principalele beneficii:


- investiţiile nu împovărează bugetul, acestea vor fi finanţate în prealabil de către contractant;


- pe termen lung se reduc costurile de management al clădirilor; 

- contractantul îşi asumă riscul pentru fiabilitatea tehnică şi economică a sistemelor instalate; 


- se realizează descărcarea de gestiune a sarcinilor organizaţionale; 


- se realizează conservarea şi valorificarea clădirilor şi a instalaţiilor incluse (acestea având un potenţial mai mare de închiriere şi o valoare mai mare de revânzare); 


- se reduc emisiile de CO2 şi alte emisii clasice de poluanţi, proiectele respectând prevederile Protocolului de la Kyoto. 


- sunt create condiţii de iluminare plăcută, de temperatură şi ventilaţie optime, iar utilizarea echipamentelor este uşoară.

Principalele aplicaţii tehnice sunt următoarele: 

- optimizarea sistemului de încălzire;


- montarea de sisteme eficiente de iluminat;


- optimizarea ventilaţiei şi răcirii;


- recuperarea căldurii;


- optimizarea temperaturii imobilului; 

- izolarea termică a pereţilor exteriori şi a plafoanelor,

- trecerea la energia obţinută din resurse regenerabile. 

În ianuarie 2006, guvernele federale şi ale landurilor au adoptat un program pentru reducerea efectelor schimbărilor climatice în locuinţele rezidenţiale. Conform programului, clădirile rezidenţiale trebuie să depăşească standardele de reglementare energetică pentru a beneficia de finanţare din partea statului. Programul include un standard de izolare, care porneşte de la valoarea de 65kWh/m2 şi ajunge la 25-45 kWh/m2. Finanţarea totală disponibilă este de 1,78 miliarde de euro. 

Planul naţional pentru eficienţă energetică include un obiectiv de creştere a eficienţei energetice cu 1% pe an, pentru o perioadă de nouă ani, începând cu anul 2008. Planul prevede o economie de energie de 17,9 PJ până în anul 2010, având o ţintă de 80 PJ pentru anul 2016. Planul cuprinde o serie de măsuri pentru sectorul public şi cel privat, industrie, agricultură şi transporturi. Se au în vedere subvenţiile pentru programele private de construcţie a locuinţelor, pentru achiziţiile desfăşurate în sectorul public şi altele.

Începând cu anul 2012, casele construite cu fonduri de la sistemul de subvenţii pentru locuinţe vor trebui să îndeplinească standarde de încălzire de 36 kWh/m2/an pentru case unifamiliale şi de 20 kWh/m2/an pentru clădirile rezidenţiale cu etaj.

În plus, sistemele de încălzire şi de alimentare cu apă caldă ecologice vor fi o precondiţie pentru plata subvenţiilor, în special din surse de energie regenerabilă şi prin centrale de cogenerare. Subvenţiile pentru clădirile noile construite cu sisteme de încălzire cu combustibil lichid vor fi treptat eliminate. De asemenea, clădirile publice trebuie să fie construite şi renovate în conformitate cu standardele adoptate în reglementările Guvernului.

Modificările la Legea energiei, care privesc energia de cogenerare, au intrat în vigoare în anul 2009. Se prevede rambursarea parţială a cheltuielilor de construire, funcţionare şi exploatare a instalaţiilor noi şi pentru modernizarea centralelor de cogenerare de înaltă eficienţă pentru termoficarea publică. Instalaţiile noi sau modernizate de cogenerare pentru termoficare publică pot primi subvenţii în cazul în care conduc la economii de energie şi emisii reduse de CO2, comparativ cu producerea separată de energie electrică şi termică. 

Centralele noi, care primesc licenţe de exploatare până la 30 septembrie 2012, care vor  funcţiona până la 31 decembrie 2014, pot beneficia de subvenţii pentru investiţii de până la 10% din totalul fondurilor necesare. Centralele de până la 100 MW pot primi o subvenţie de 100 euro/kW, cele între 100 şi 400MW, pot primi o subvenţie de 60 euro/kW, iar cele cu o capacitate de peste 400MW, o subvenţie de 40 euro/kW.
Instalaţiile existente sau modernizate pot primi subvenţii pe baza mai multor parametri de cost, cum ar fi cele de combustibil, de exploatare şi întreţinere, cheltuielile de capital, plăţile de pensii, costurile administrative şi impozite.
BELGIA
Cadrul legal: - Legea referitoare la normele impuse produselor, pentru promovarea metodelor de producţie şi consum durabile, de protecţie a mediului şi sănătăţii (2007); - Ordonanţa privind performanţa energetică şi climatul interior al clădirilor - Regiunea Bruxelles (2007), adoptată în forme asemănătoare şi de guvernele regionale din celelalte regiuni; - Planul naţional pentru eficienţă energetică (2008).


Programele de tip ESCO au demarat la începutul anilor ’90, primele iniţiative fiind luate de guvernul regiunii Bruxelles. Proiectele au fost executate de companii mari, care au oferit o serie de facilităţi şi de management în domeniul construcţiilor. Principalele obiective, care au beneficiat de programele ESCO, au fost sălile de sport şi şcolile din sectorul public. 
Din anul 2005, proiectele de reabilitare energetică au cuprins şi alte clădiri publice, fiind utilizată metoda de finanţare din surse externe. 
Cea mai importantă companie belgiană este „Fedesco”, care a pornit cu un capital de 1,5 milioane de euro, obţinute din Fondul Kyoto. Ulterior, compania a obţinut dreptul exclusiv de a aproba finanţările pentru reabilitarea clădirilor publice şi de a realiza programele specifice în colaborare cu Agenţia federală pentru construcţii. La sfârşitul anului 2008, guvernul federal a aprobat obiectivul companiei, prin care aceasta se obligă să reducă emisia de gaze cu efect de seră cu 22% până în anul 2014, fapt care se realizează prin implementarea unor proiecte în valoare de 210 milioane de euro.

După anul 2007, o serie de societăţi importante au demarat programe de tip ESCO în sectorul privat, în special în spitale şi clădiri de birouri. Principalul tip de finanţare a proiectelor este cel de leasing al echipamentelor. 
Guvernele regionale au demarat câteva proiecte importante şi în ceea ce priveşte îmbunătăţirea eficienţei energetice. Pe lângă implementarea legislaţiei europene, au fost luate o serie de măsuri proprii: reducerea consumului energetic pentru utilităţi, obţinerea de certificate verzi pentru activităţile industriale, precum şi creşterea gradului de conservare a energiei la nivel naţional. Principalele proiecte privesc înlocuirea sistemelor de încălzire, introducerea sistemelor de cogenerare, înlocuirea sistemelor de iluminare, reabilitarea termică a clădirilor şi a ferestrelor.

Pe de o parte, „Fedesco” a primit sarcina să stimuleze dezvoltarea pieţei ESCO, iar pe de altă parte, să creeze structuri federale cu competenţe în domeniul creditării din surse externe şi cu competenţe în domeniul reducerii consumului de energie. Astfel, Asociaţia belgiană ESCO şi-a început activitatea în anul 2008, având atribuţii de reprezentare în domeniul ESCO, de informare a opiniei publice despre beneficiile unor astfel de proiecte, pregătirea specialiştilor în domeniul energetic,  crearea bazei de date cu proiecte ESCO, dezvoltarea şi acreditarea programelor de acest tip, crearea unor modele de contracte şi a unor proceduri de lucru pentru sectorul public. 
Principalele proiecte cuprind instalarea de panouri solare în clădirile publice cu o suprafaţă mai mare de 1000 m2, în Flandra, precum şi instalarea de instalaţii de putere mică, până la 50 Kw, pentru locuinţele individuale, în regiunea Bruxelles.

Guvernul federal a iniţiat o hotărâre de creare a Fondului pentru reducerea costului global a energie, care să finanţeze, în limita a 100 de milioane de euro, reducerea dobânzilor la împrumuturile pentru proiecte energetice.    
 Cel mai frecvent contract încheiat în Belgia este contractul cu economii garantate. Marea majoritate a firmelor ESCO pot accesa împrumuturi la bănci sau pot utiliza fonduri proprii, putând oferi reduceri de dobânzi, în funcţie de situaţia economică a solicitantului. 

Pentru societăţile care investesc în proiecte ESCO, reducerea de taxe este de 13%, iar pentru persoane fizice, de 40%.

Principala barieră în sectorul privat este legată de imposibilitatea obţinerii de noi credite de către societăţile şi corporaţiile care au deja linii de creditare deschisă în perioada actuală de criză economico-financiară.        
Se aşteaptă ca piaţa ESCO să cunoască o creştere importantă în următorii 5 ani, fapt care va conduce la finalizarea a 1800 de contracte de reabilitare energetică a clădirilor publice. 
BULGARIA
Cadrul legal: - Legea privind eficienţa energetică (2004), cu modificările din anul 2007
, care prevede reducerea intensităţii de energie primară; - Programul de eficienţă energetică pe perioada 2005-2015; - Al doilea program de eficienţă energetică 2011-2013
. 
Potrivit prevederilor art. 20 al Legii privind eficienţa energetică, serviciile de acest tip au în vedere activităţile de proiectare, construcţii, instalaţii, reabilitare, întreţinere şi/sau gestionare şi control, care se efectuează de către persoane fizice sau juridice înregistrate în conformitate cu Legea comercială sau în temeiul legislaţiei unui stat membru al Uniunii Europene, sau de o altă ţară, care este parte la Acordul privind Spaţiul Economic European, având ca finalitate prestarea de servicii în temeiul unor contracte cu rezultat garantat (servicii ESCO).
Deosebit de importante sunt cerinţele de audit energetic, desfăşurate potrivit prevederilor art. 17 din lege şi potrivit Regulamentelor adoptate de ministerul de profil.

Auditul energetic trebuie să contribuie la atingerea ţintelor stabilite prin Programul de eficienţă energetică pe perioada 2005-2015, care prevede reducerea intensităţii energetice cu 1%/an. În acest scop, au fost realizate 552 de proiecte prin care se vor realiza economii de 140-600 kt CO2, asigurându-se subvenţii în valoare totală de 135 de milioane de euro.

În 2006, primele companii autorizate pentru auditarea sistemelor industriale au
a început să opereze în piaţa energiei. 
Cel de-al doilea Plan de acţiune pentru eficienţă energetică (PNAEE) a fost dezvoltat pe baza prevederilor Directivei 2006/32/CE a Parlamentului European şi a Consiliului privind serviciile din domeniul energei şi eficienţei energetice. Planul prevede o economie anuală de 7.291 GWh (627 ktoe/an), reprezentând 9% din consumul mediu final de energie din perioada 2001-2005 (81.024 GWh). 

CEHIA

Cadrul legal: - Legea privind managementul energetic (2006); - Programul Naţional privind eficienţa energetică, care prevede reducerea intensităţii energetice cu  2,6%/an, până în anul 2009; - Planul naţional de acţiune în domeniul energiei (2007); - Schema investiţiilor „verzi” (2009)
. 
Potrivit estimărilor, potenţialul pieţei de profil este de circa 10-20 de milioane de euro/an, ceea ce poate conduce la o reducere a consumului de energie de 100 milioane de euro în 5 ani de activitate constantă. Până în anul 2010 au fost realizate circa 70 de programe de tip ESCO, privind reabilitarea şi rentabilizarea energetică a imobilelor de orice fel.  
Primul sector vizat a fost cel al sănătăţii, dar au fost implementate programe şi pentru eficientizarea imobilelor destinate educaţiei, sectorului militar sau cel al administraţiei publice. Deşi programele destinate clădirilor militare sunt destul de importante, datorită potenţialului energetic ce poate fi câştigat, există probleme în ceea ce priveşte posibilitatea obţinerii de finanţări, acest sector având reglementări bugetare speciale.  

Cel mai utilizat contract este cel cu economii garantate. Toate contractele sunt negociate în mod direct între reprezentanţii ESCO şi clienţi. Finanţarea bancară este, totuşi, destul de redusă, firmele ESCO multinaţionale care activează pe teritoriul Cehiei preferând finanţarea oferită de corporaţiile proprii.

Pe lângă problemele de finanţare din sectorul militar, alte bariere privesc informarea slabă din acest domeniu de activitate, prejudecăţile şi lipsa încrederii în metode şi produse necunoscute, precum şi eşecul de răsunet al câtorva contracte încheiate în urmă cu câţiva ani. Pe de altă parte, companiile ESCO nu au preluat programe de anvergură, ci doar proiecte care cuprind o finanţare scurtă din 4-6 ani (înlocuirea sistemelor de încălzire). 
Se urmăreşte standardizarea serviciilor la nivelul întregii ţări, mai ales că la sfârşitul anului 2008 a fost adoptată o hotărâre de guvern prin care auditul energetic este obligatoriu pentru toate clădirile reabilitate, dacă sunt scoase la vânzare sau sunt închiriate.
Adoptat în aprilie 2009, Programul investiţiilor verzi oferă gospodăriilor, case unifamiliale şi clădirilor de apartamente, subvenţii de până la jumătate din costurile de izolare energetică ale locuinţelor. Programul oferă subvenţii pentru construcţia de locuinţe noi, care să respecte standardele în domeniu, precum şi pentru instalarea de echipamente de încălzire care utilizează surse regenerabile de energie. 
O subvenţie bonus este oferită în situaţia izolării integrale sau parţiale a locuinţei, combinată cu instalarea de echipamente de încălzire din surse regenerabile de energie. Bonusul este de 20.000 CZK
 pentru case individuale şi de 50.000 CZK
 pentru clădirile de apartamente.
Pentru izolare completă, subvenţia se acordă pe m2 de suprafaţă şi variază în funcţie de tipul de clădire, precum şi de nivelul de căldură specific realizat. Pentru casele familiale, realizarea consumului de încălzire, de 70kWh/m2, după renovare, aduce un nivel de subvenţie, aceasta crescând dacă se atinge un nivel de consum de 40kWh/m2. Pentru clădirile de apartamente, standardul minim pentru a se obţine subvenţia este un nivel de consum de aproximativ 55kWh/m2.

DANEMARCA  

Cadrul legal: - Planul de acţiune pentru conservarea energiei pe perioada 2006-2013, prevede economisirea anuală a unui procent de 1,7%/an din valoarea energiei consumate, cu excepţia activităţilor de transport (2006 - 2013); - Strategia energetică pentru anul 2050 (2008).
Piaţa ESCO a cunoscut o dezvoltare lentă în perioada 2000-2006, o uşoară creştere existând după ce guvernul a adoptat o nouă ţintă în domeniul energetic, respectiv reducerea cu 1,7%/an a consumului de energie, până în anul 2013
. Această ţintă are în vedere obligarea producătorilor şi distribuitorilor de energie de a implementa proceduri de eficientizare a consumului de energie, în special în sectorul industrial privat. Tot din anul 2006, clădirile publice au intrat într-un proces de reabilitare realizat printr-o serie de proiecte ESCO, pentru îmbunătăţirea sistemelor de încălzire, ventilaţie şi iluminaţie.

Potrivit experţilor, principalele bariere în calea dezvoltării programelor de reducere a consumului de energie sunt legate de lipsa unor standarde de monitorizare şi control a rezultatelor obţinute prin noile metodologii energetice. De asemenea, se impune înfiinţarea unei reţele de comunicare eficientă între companiile interesate în utilizarea produselor energetice noi, producătorii acestora şi organismele financiare care acordă credite clienţilor.  

Strategiile pe termen lung şi obiectivele specifice au contribuit la creşterea eficienţei energetice şi la decuplarea conceptului de dezvoltare economică de cel care monitorizează consumul de energie. Obiectivul Guvernului danez este acela ca Danemarca să devină independentă de combustibilii fosili până în anul 2050
. Pentru aceasta sunt prevăzute o serie de obiective specifice în care consumul brut de energie trebuie redus, până în anul 2020, cu 4% faţă de nivelul atins în 2006, economiile anuale fiind de 10,3 PJ.

În conformitate cu art.4 din Directiva 2006/32/CE, Danemarca urmăreşte să atingă un coeficient de economisire de 9% din consumul final de energie în perioada 2008-2016, care corespunde unui procent de 1%/an.
Strategia energetică pentru anul 2050 pregăteşte cadrul pentru o creştere a eficienţei energetice din partea companiilor de energie, acestea având obligaţia de a economisi un procent de 50% din energia consumată, până în 2013, valoare ce trebuie suplimentată cu încă 25%, până în anul 2017. Mai mult, este prevăzută o înăsprire a calităţili componentelor necesare pentru construcţia clădirilor, cum ar fi elementele de plafon, podea, pereţi exteriori, ferestre, sisteme de ventilaţie, etc. Nu în cele din urmă, Strategia energetică pentru anul 2050 conţine măsuri pentru asigurarea securităţii energetice, vizând aprovizionarea, aplicarea de taxe pe consum, restricţii de consum, etc.

FINLANDA

Cadrul legal: - Planul de acţiune pentru eficienţă energetică (2002), care prevede reducerea cu 4-6% a consumului de energie primară până în 2010; - Legea privind certificarea energetică a clădirilor nr. 478/2007; - Legea locuinţelor şi a terenurilor, modificată în anul 2008. 
Agenţia finlandeză pentru energie gestionează lista firmelor şi proiectelor ESCO. Principalul punct de interes al proiectelor de acest tip este reprezentat de sectorul industrial - industria extractivă, chimică, metalurgică şi industria hârtiei. În aceste sectoare, 20% din costuri este reprezentat de costul energiei. Astfel, procesele de producţie şi de încălzire a halelor industriale au fost regândite şi reconcepute, funcţionând pe baza proiectelor ESCO. Circa 10% din proiecte au fost implementate pentru clădirile publice. 
Din anul 2006 au fost propuse o serie de proiecte privind: 
- acordarea unei reduceri de taxe de 26% pentru societăţile care investesc în proiecte de acest tip; 
- acordarea de subvenţii de până la 37% din valoarea proiectului.

Până în anul 2008, procedura de finanţare a proiectelor ESCO nu a fost recunoscută de sistemul bancar. Chiar dacă problema a fost rezolvată parţial, în prezent, principalul tip de finanţare a proiectelor energetice este cel de leasing. 

Cea mai mare parte a subvenţiilor de stat, aproape 80%, care au fost acordate proiectelor ESCO în perioada 2002-2006, au fost utilizate în industrie (3,7 milioane de euro). În sectorul public, în aceeaşi perioadă, nivelul subvenţiilor a fost de 0,33 milioane de euro. 
Potrivit statisticilor, impactul măsurilor de limitare a consumului de energie în întreprinderile şi comunităţile locale, care au beneficiat de contractele ESCO, au totalizat circa 7,7 TWh/an (din care energie electrică - 1,7 TWh/an, încălzire + combustibili 6,0 TWh/an), care este echivalentă cu consumul anual de energie electrică şi termică a aproximativ 380.000 de case unifamiliale, calculat la consumul mediu de 20.000 kWh/an.
FRANŢA

Cadrul legal: - Legea privind programul energetic (2005), prevede scăderea intensităţii energetice cu 2%/an, până în anul 2015 şi cu 2,5%/an, până în anul 2030; - Decretul Nr. 2006-1147/2007; - Decretul nr. 2007-363/2007 pentru implementarea Directivei 91/2002 privind performanţa energetică a clădirilor; - Planul naţional pentru eficienţă energetică (2008); - Legea finanţelor publice (2009). 
Termenul de „servicii energetice”, care a apărut în Franţa, înainte de anii ’90, a reprezentat o sintagmă generică folosită pentru a desemna o gamă destul de largă de activităţi. Chiar şi înainte de apariţia conceptului, multe companii prestau servicii energetice, care nu aveau la bază ideea de eficienţă energetică.

 Industria ESCO a apărut urmărind ideea de decuplare de serviciul public care oferă o serie de servicii, urmărindu-se înfiinţarea de firme care pot prelua riscul modernizării sistemelor energetice învechite şi eficientizarea consumurilor de energie de orice tip.

Pentru sistemele de operare HVAC (umiditate, ventilaţie, aer condiţionat), în Franţa se aplică un contract de tip „de încălzire”, care implică operarea, fără a exista un interes special pentru eficientizarea consumului. Sub acest contract, operatorul asigură o funcţionalitate optimă a locuinţei, sub aspectul celor 3 factori prezentaţi, la un cost mai redus. Acesta poate obţine creşterea profitului dacă se implică în producerea de energie din surse mai ieftine sau dacă are în vedere eficientizarea consumului de energie al clientului, prin instalarea de sisteme performante de încălzire şi răcire. 

Acest tip de contract a fost „exportat” şi în Belgia, Italia, Spania, Marea Britanie, precum şi în unele state, foste comuniste, din Europa Centrală.

Cele mai numeroase contracte ESCO sunt cele de primă generaţie - cu economii garantate. Contractele pot acoperi următoarele situaţii:

- tip P1 - asigurarea de combustibili, se achită costurile energiei pentru încălzire;

- tip P2 - operare zilnică, se achită costurile operaţiunilor de întreţinere parţială;

- tip P3 - întreţinere completă, costurile garanţiei totale - durată maximă 16 ani;

- tip P4 - instalarea de noi echipamente.   
Pentru contractele fără servicii de tip P3, durata contractului este de 8 ani, în cazul contractelor cu preţuri fixe şi 5 ani pentru celelalte.
În cazul contractelor cu servicii de tip P2 şi P3, răspunderea operatorului este totală, acesta putând decide înlocuirea echipamentului, pentru a se reduce costurile funcţionale. La aceste contracte, ESCO a adus auditul, care identifică direcţiile de progres, pentru reducerea nivelului de energie consumată şi obţinerea unei eficienţe reale.  
Federaţia franceză de gestionare a serviciilor şi echipamentelor pentru energie şi mediu a publicat în anul 2007 un raport privind evoluţia contractelor:

-  sunt în derulare 115.000 de contracte;

- 40.000 dintre acestea sunt de tipul P1, două treimi dintre acestea fiind încheiate cu preţuri fixe;

- consumul anual estimat este de 33TWh, dintre care 60% gaze naturale, 30% petrol, 10% energie obţinută din surse regenerabile (energie eoliană, geotermală, solară).
Contractul ESCO, încheiat pe bază de audit, se diferenţiază de cel clasic prin următoarele elemente:

- nivelul investiţiilor asumate de ESCO poate varia între 0 şi 100%;

- durata contractului variază în funcţie de nivelul de energie salvată şi de gradul de împărţire a acesteia între client şi firmă: cu cât gradul de împărţire e mai mic, cu atât durata contractului este mai scurtă.  
Principalele bariere pe care trebuie să le depăşească contractele de tip ESCO este sunt legate de restricţiile legislative, firmele ESCO neavând dreptul să încheie contracte în sectorul public. Astfel, principalele investiţii ESCO se realizează doar în sectorul privat. 
Planul naţional pentru eficienţă energetică a fost elaborat în conformitate cu art. 14 alin (2) din Directiva 2006/32/CE a Parlamentului European şi a Consiliului din 5 aprilie 2006 privind eficienţa energetică la utilizatorii finali şi serviciile energetice
. Planul descrie măsurile pentru îmbunătăţirea eficienţei energetice, care au ca obiectiv global reducerea emisiilor de gaze cu efect de seră de 4 ori până în 2020. Principalele măsuri sunt:
- realizarea unei economii de energie electrică de minim 9% în perioada 2008-2016;

- reducerea intensităţii energetice cu 2%/an până în 2015 şi cu 2,5%/an până în 2030;

- în următorii 5 ani, în domeniul servicii-construcţii se are în vedere reducerea consumului de energie cu aproximativ 20%, iar în domeniul construcţiilor rezidenţiale cu 12%. De asemenea, se are în vedere o reducere cu 30%, în perioada 2012-2020, pentru construcţiile din domeniul rezidenţial;

 - în domeniul transporturilor se are în vedere reducerea emisiilor de gaze cu efect de seră cu 20% în următorii 12 ani.

Potrivit reglementărilor, eticheta de „înaltă performanţă energetică” cuprinde 5 niveluri „energetice”. Aceste etichete sunt date pentru construcţii care au un consum de energie semnificativ mai mic decât consumurile de referinţă reglementate şi care utilizează energie regenerabilă şi pompe de căldură:

- eticheta  „HPE 2005” corespunde unui consum de energie convenţională cu cel puţin 10% mai mic decât consumul de referinţă convenţional (factorul maxim de energie primară); 
- eticheta  „THPE 2005” corespunde unui consum de energie convenţională cu cel puţin 20% mai mic decât consumul de referinţă convenţional;

- eticheta  „HPE 2005 ENR” se aplică în cazul în care consumul convenţional folosit pentru încălzire utilizează biomasa, în proporţie de peste 50%, iar în cazul în care sistemul de încălzire este conectat la o reţea de încălzire, acesta este alimentat în proporţie de peste 60% cu energie regenerabilă;

- eticheta  „THPE 2005 ENR şi pompe de căldură" corespunde unui consum cu 30% mai mic decât consumul de referinţă convenţional. În plus, cladirea utilizează un minim de energie regenerabile sau o pompă de căldură de înaltă performanţă; 

- eticheta  „BBC 2005” se aplică în cazul în care consumul de energie primară convenţional (pentru încălzire, răcire, ventilaţie, apă caldă menajeră şi iluminat) al unei clădiri rezidenţiale este în medie de 50 kWh/m²/ an sau mai puţin. Această valoare depinde de altitudine şi regiune climatică.

Legea finanţelor (2009)
 a stabilit drept program de interes maxim finanţarea persoanelor care cumpară o casă pentru prima dată (fie nouă, fie o construcţie existentă). Suma creditului este majorată cu 20.000 euro în cazul în care clădirea îndeplineşte standardele de eficienţă energetică în temeiul reglementărilor în domeniul construcţiilor. 
Legea creează, de asemenea, cadrul de finanţare pentru renovările majore ale locuinţelor - „credite-eco”. Activităţile care pot fi acoperite prin creditare sunt: 

- izolarea termică pentru acoperişuri, pereţi exteriori şi suprafeţe exterioare din sticlă;
- instalarea, reglarea sau înlocuirea sistemelor de încălzire sau apă caldă; 

- instalarea sistemelor de încălzire sau a sistemelor de apă caldă care utilizează energie regenerabilă.
Valoarea creditului este limitată la 30.000 euro.
Legea finanţelor a modificat dispoziţiile existente care permit stabilirea de dobânzi pentru creditele eco, pentru achiziţionarea de locuinţe, care îndeplinesc cerinţele actuale de performanţă energetică. Astfel, se extinde perioada de rambursare de la 5 la 7 ani, iar rata creditului rămâne constantă pe întreaga perioadă de acordare.

GERMANIA

Cadrul legal: - Acordul coaliţiei privind dublarea productivităţii energetice în anul 2020 faţă de anul 1990 (2005)
; - Ordonanţa privind economisirea energiei (2007); - Legea privind utilizarea energiei regenerabile (2009); - Programul de reabilitare energetică a clădirilor (2009)
. 
Germania a fost caracterizată, împreună cu Austria, drept statul cu cea mai dezvoltată industrie ESCO. Piaţa germană de profil este una dintre cele mai vechi din Europa, fiind într-o continuă expansiune. Primul proiect important a fost realizat la Berlin, în anul 1995, municipalitatea luând decizia de a îmbunătăţii eficienţa energetică a aproximativ 100  de clădiri locale.

Liberalizarea şi restructurarea industriei de energie electrică a stimulat dezvoltarea pieţei ESCO. Din acest motiv, o parte din companiile de utilităţi publice  s-au transformat în societăţi de servicii energetice, astfel încât numeroase firme ESCO germane îşi au originile în mari companii de utilităţi sau de inginerie.
Potrivit statisticilor, proiectele ESCO au următoarele ţinte: 
- sectorul municipal 30%; 
- sectorul industrial 35 %; 
- sectorul comercial 25%;

- sectorul rezidenţial: 10%.
Având în vedere volumul mare de investiţii şi existenţa unui sistem bancar favorabil, finanţarea de către terţi este utilizată pe scară largă în Germania. 
Cele mai multe contracte încheiate sunt cele cu economii împărţite, care includ şi o garanţie de economii: ESCO şi clientul său stabilesc de comun acord, în prealabil, cota de economie de energie pentru fiecare (de exemplu 70% pentru ESCO şi restul pentru client), precum şi o cotă suplimentară în cazul în care previziunile de economisire sunt depăşite (în mod uzual, 50% pentru ambele părţi).
Succesul industriei ESCO în Germania se datorează mai multor factori, pe primul loc fiind claritatea deciziilor politice. Liberalizarea pieţei de energie electrică, la sfârşitul anilor ‘90, este considerată ca fiind un eveniment important de către susţinătorii ESCO, dar consecinţele acestui act sunt contestate: ea a dus la o scădere semnificativă a preţurilor la energie pe termen scurt, dar ulterior ele au crescut din nou rapid, fără ca acest fapt să aibă consecinţe negative pentru industria ESCO. 
În plus, taxele şi impozitele au crescut în mod semnificativ, valoarea acestora  reprezentând aproximativ 35% din total costurilor de energie electrică. Acest lucru, combinat cu variaţia preţurilor la petrol şi gaze naturale, este un stimulent important pentru companii, pentru necesitatea de a stimula desfăşurarea de acţiuni privind eficienţa energetică.

Agenţia germană pentru energie sprijină instituţiile publice în domeniul punerii în aplicare a programelor, prin elaborarea de linii directoare, consiliere şi know-how, precum şi cu înfiinţarea unei platforme electronice pentru sprijinirea contactelor dintre instituţii şi firmele ESCO.

Legea privind energia regenerabilă are drept scop creşterea ponderii energiei regenerabile în furnizarea de căldură cu 14% până în anul 2020. Legea prevede utilizarea obligatorie a energiei regenerabile pentru încălzire şi obţinerea apei calde menajere pentru clădirile noi. Acesta prevede, de asemenea, cerinţele bugetare necesare îndeplinirii obiectivului. Deşi legea se aplică numai pentru clădirile noi, se face referire la adoptarea de măsuri de către landuri care să vizeze refacerea clădirilor existente.
Măsurile alternative prevăzute de lege:
- consumul de energie pentru clădirile noi trebuie să fie cu 15% mai mic decât cel realizat în clădirle vechi de acelaşi tip;

- cel puţin 50% din energia utilizată în scop de încălzire trebuie să fie furnizată prin cogenerare;

- alimentarea cu energie furnizată de către o centrală de termoficare, în cazul în care aceasta utilizează tehnologia energiei regenerabile sau a deşeurilor de cogenerare.
Programul de reabilitare energetică a clădirilor prevede o serie de măsuri pentru reabilitarea clădirilor rezidenţiale pe termen lung, prin acordarea de împrumuturi cu dobândă redusă pentru reabilitare sau alte măsuri de retehnologizare menite să reducă consumul de energie, precum şi pentru achiziţionarea unei clădiri recent reabilitate sau renovate. 

Programul oferă, de asemenea, subvenţii pentru costurile investiţiilor. Subvenţiile sunt acordate în cazul în care imobilul renovat îndeplineşte standardele de eficienţă, în conformitate cu Ordonanţa privind conservarea energiei, adoptată în anul 2007. Măsurile individuale de renovare sunt sprijinite prin împrumuturi, atât timp cât lucrările îndeplinesc cerinţele tehnice minime, prevăzute de normative. Împrumutul este oferit cu o scadenţă de până la 30 de ani, rambursarea începând la 5 ani de la acordarea creditului, având  o perioadă de dobândă fixă ​​de până la 10 ani. Creditul poate acoperi până la 100% din costuri, la un maxim de 75.000 euro pentru o casă de eficienţă energetică maximă şi de până la 50.000 de euro pentru alte măsuri de eficientizare. 
GRECIA

Cadrul legal: - Implementarea Directivei 2002/91/EC privind performanţa energetică a clădirilor (Codul de eficienţă energetică al clădirilor (2006)
; - Planul naţional privind eficienţa energetică (2010).
Codul de eficienţă energetică al clădirilor, revizuit în ianuarie 2006, a introdus noi măsuri şi proceduri de conservare a energiei în clădirile existente, mai ales în următoarele probleme:
- certificarea energetică pentru clădirile noi şi cele existente;

- realizarea unui audit energetic pentru clădirile noi şi cele existente;

- realizarea de inspecţii periodice ale sistemelor de producere a curentului electric şi de încălzire;

- gestionarea consumului de energie;

- stabilirea unor standarde minime de eficienţă energetică pentru clădirile noi;

- izolarea termică a clădirilor noi;

- realizarea unui studiu integrat pentru necesarul de energie termică (încălzire, apă caldă şi iluminat) al clădirilor noi (care cuprinde contribuţia izolării termice şi bioclimatice, influenţa echipamentelor energetice).
În conformitate cu normele europene, ţinta de economisire a energiei este de 9%, până în anul 2016.

LUXEMBURG


Cadrul legal: - Programul naţional privind eficienţa energetică (2007); - Decretul nr. 221/2008 privind performanţa energetică a clădirilor rezidenţiale; - Decretul privind performanţa energetică a clădirilor nerezidenţiale (2010). 
În Luxemburg funcţionează 4 firme ESCO, 3 dintre ele franceze şi germane, activitatea acestora fiind redusă până în anul 2008. Cu toate acestea, datorită măsurilor guvernului, consumul de energie a scăzut de 2,5 ori mai rapid decât media statelor UE, în perioada 1990-2004. Măsurile au fost introduse pentru încadrarea în prevederile Protocolului de la Kyoto şi au fost îndeplinite fără a se recurge la programele de tip ESCO. În esenţă, au fost luate o serie de măsuri pentru stimularea reducerii consumului de energie în sectorul industrial, acordarea de subvenţii pentru desfăşurarea de lucrări de reabilitare ale clădirilor spitalelor şi celor din sectorul bancar, stabilirea unor tarife preferenţiale pentru utilizarea de energie din resurse regenerabile. Subvenţiile asigură circa 40% din valoarea lucrărilor.
Reglementările referitoare clădirile nerezidenţiale a intrat în vigoare la 1 ianuarie 2011. Toate clădirile noi şi cele existente, în curs de renovare, trebuie să îndeplinească noile cerinţe de performanţă energetică. Reglementările au introdus o metodă de calcul pentru măsurarea performanţei energetice. Clădirile noi trebuie să fie însoţite de un certificat de performanţă energetică. Pentru clădirile existente, un certificat de performanţă energetică este necesar în cazul schimbării proprietarului. Certificatul oferă o evaluare a performanţei energetice a clădirii, precum şi sfaturi privind îmbunătăţirile care pot fi făcute. Doar arhitecţi, ingineri şi experţi autorizaţi pot elibera certificate de acest tip. 
IRLANDA
Cadrul legal: - Planul de acţiune privind implementarea Directivei 91/2002;     - Planul naţional de acţiune pentru eficienţă energetică pentru perioada 2009-2020
;
Clauzele contractului ESCO:
• stabilirea unei linii de referinţă - element important al oricărui contract ESCO. Acest lucru constituie baza economiei de energie care se doreşte a fi realizată;
• durata contractului - tendinţa este încheierea unui contract pe termen lung,
relaţiile astfel definite determinând şi beneficiile;
• plăţile de performanţă - stimulent pentru realizarea economiilor de energie, contractul fiind achitat proporţional cu performanţele realizate faţă de valorile stabilite iniţial; 
• confirmarea responsabilităţilor - trebuie să se identifice în mod clar, pentru situaţiile litigioase;
• stabilirea riscurilor - contractul trebuie să stipuleze în mod clar responsabilitatea  pentru fiecare parte;
• stabilirea echipamentelor instalate; 

• identificarea modului de măsurare şi verificare a economiilor de energie.
Piaţa ESCO nu a fost deosebit de funcţională. S-a remarcat lipsa de informare a clienţilor potenţiali; lipsa de reglementări şi obiective în ceea ce priveşte eficienţa energetică şi politica energetică; reticenţa privind externalizarea serviciilor de energie; costuri ridicate de implementare a contractelor; reticenţa faţă de asumarea riscurilor şi faţă de garantarea economiile energetice pe o bază contractuală; întârzieri în stabilirea de acorduri comerciale cu furnizori de echipamente. Elementele menţionate sunt identice cu cele identificate prin sondaj la nivelul UE.  
Publicat în mai 2009, Planul naţional de acţiune pentru eficienţă energetică pentru perioada 2009-2020 prezintă 90 de măsuri necesare pentru atingerea obiectivului principal - reducerea cu 20% a consumului de energie până în anul 2020. Măsurile-cheie includ: 

- lansarea unui program multi-anual de izolare a locuinţelor;

- sprijinirea mediului de afaceri pentru a deveni mai competitiv prin reducerile fiscale acordate pentru utilizarea de tehnologii eficiente din punct de vedere energetic;

- elaborarea de propuneri pentru atingerea obiectivului de reducere a cererii de energie;

- îndrumarea sectorului public spre achiziţionarea de bunuri şi servicii ecologice;

- dezvoltarea unei strategii de implementare a vehiculelor electrice pentru atingerea unui minim de 10% din parcul auto până în 2020.

Planul de acţiune conţine, de asemenea, analiza actualizată a potenţialelor neexploatate în diferite sectoare, precum şi dispoziţii specifice pentru monitorizarea punerii în aplicare a planului prin înfiinţarea unui grup inter-departamental care implică organizaţii de profil. 
ITALIA

Cadrul legal: - Decretul-lege nr. 115/2008 pentru implementarea Directivei 32/2006/EC; - Decretul ministerial privind eficienţa energetică şi dezvoltarea de surse neconvenţionale; - Decretul ministerial nr. 24/4/01 privind eficienţa energetică a utilizatorului final, prevede obţinerea de certificate albe; - Legea nr. 10/91; - Planul naţional de energie pentru utilizarea raţională a energiei, conservarea energiei şi dezvoltarea surselor de energie regenerabile; - Decretul-lege nr. 59/2009 privind calculul performanţelor energetice ale clădirilor; - Decretul ministerial nr. 26/6/2009 privind certificatele de eficienţă energetică
. 
Potrivit art. 16 din Decretul-lege nr. 115/2008, în scopul creşterii nivelului de competenţă a furnizorilor de servicii energetice, pentru realizarea unor lucrări tehnice de calitate, se urmăreşte adoptarea unei proceduri de certificare voluntară a experţilor ESCO, conform standardelor UNI-CEI, care vor fi aprobate prin decrete ministeriale.
În scopul creşterii nivelului de obiectivitate şi fiabilitate al măsurilor şi cadrului de lucru, destinate îmbunătăţirii eficienţei energetice, procedura de certificare a Sistemului de Management pentru Energie şi diagnoza de energie, adoptate în baza standardelor UNI-CEI, vor fi aprobate prin decrete ministeriale.
Decretul ministerial nr. 24/4/01 a creat un mecanism inovator, prin care s-a introdus emiterea, de către Autoritatea italiană pentru energie a certificatului de performanţă pentru economiile de energie realizate, care sunt verificate şi certificate de către Autoritate. Spre deosebire de certificate verzi, certificatele albe corespund unităţii de energie primară salvată, şi nu produsă.
Caracteristicile certificatului sunt: 

• cantitatea: 1 tonă de energie (echivalent petrol sau gaze naturale); 

• negociabilitatea: prin contracte bilaterale sau pe piaţa liberă;

• valabilitate: 5 ani;
• caracterul de profit. 
Legea nr. 10/91 prevede obligaţia de numire a unor manageri de energie pentru utilizatorii cu energie care au un consum de peste 1.000 sau 10.000 tone/an.
Nu în ultimul rând, Decretele ministeriale 20/07/2004 şi 21/12/2007 prevăd faptul că distribuitorii de electricitate şi gaze naturale sunt obligaţi, în situaţia în care demarează proiecte de eficientizare a consumului de energie a utilizatorului final sau pentru cumpărarea de energie alternativă, să solicite obţinerea unui certificat alb sau verde din partea unei firme ESCO. 
Potrivit Decretului ministerial nr. 26/6/2009 privind certificatele de eficienţă energetică, în funcţie de cantitatea de energie pierdută (kWh/m2/an), locuinţele se clasifică astfel: 
- E<10 - excelent, clasa I de eficienţă energetică;
- 10<E< 20 - bun, clasa II de eficienţă energetică;
- 20<E< 30 - mediu, clasa III de eficienţă energetică;
- 30<E< 40 - suficient, clasa IV de eficienţă energetică;
- E>40 – mediocru, clasa V de eficienţă energetică.
Ca şi în cazul celorlalte state prezentate, în Legea bugetului de stat se prevăd sume alocate îmbunătăţirii eficienţei energetice. De exemplu, începând cu anul 2008, în capitolul bugetar prevăzut în acest scop se regăsesc sume de minim 14 milioane de euro pentru proiecte şi măsuri ale conducătorilor municipalităţilor, instituţiilor publice şi managerilor parcurilor industriale.

MAREA BRITANIE
Cadrul legal: - Planul de acţiune pentru eficienţă energetică (2004),                - Programul privind schimbările climatice (2006), prin care sunt impuse economii de energie de 10 MtC/an până în anul 2010; - Energy Policy Review (2006), eficienţa energetică priveşte o economie de 6-9 MtC/an, până în anul 2020; Angajamentul de reducere a emisiei de carbon şi creşterea eficienţei energetice (2011)
; - Legea energiei (2011)
.

Implementarea programelor ESCO se desfăşoară diferit în diferitele regiuni ale ţării. Pe de o parte, programul poate cuprinde operaţiuni de design, instalare, finanţare, operare şi întreţinere din partea firmei executante ESCO, pe de altă parte, firma ESCO subcontractează lucrările şi se ocupă doar de operaţiunea de întreţinere a instalaţiilor. În principal se are în vedere înlocuirea instalaţiilor de încălzire prin centrale de cogenerare. 


Din punctul de vedere al finanţării, contractul este unul de transfer de capital, „finanţarea prin a treia parte”, utilizând fonduri împrumutate de la un terţ (bancă). În principiu, societatea care înlocuieşte instalaţia de încălzire realizează o economie dacă implementează un proiect ESCO, deoarece antreprenorul ESCO trebuie să-şi recupereze costul investiţiilor de capital şi trebuie să acopere cheltuielile generale: costuri de exploatare, întreţinere şi profit. De exemplu, o firmă ESCO poate calcula necesarul de energie al unei societăţi, iar prin instalarea unei centrale de cogenerare se poate produce un surplus de energie, care este vândut. Compania care a făcut investiţia primeşte doar o parte a surplusului de energie, cealaltă parte revenind firmei ESCO
. 


Orice acord de tip ESCO implică încheierea unui contract pe termen lung. Acest contract trebuie să se regăsească în conturile companiei supusă procedurilor de audit. În perioada probelor energetice cu noile instalaţii, acordul este un contract de leasing de exploatare şi nu unul de leasing financiar. În cazul în care se produce transferul de proprietate asupra instalaţiilor, compania trebuie să înregistreze aceste documente în bilanţul propriu.   
Noua Lege a energiei, adoptată în octombrie 2011, a creat un nou cadru de finanţare pentru executarea de lucrări specifice necesare îmbunătăţirii eficienţei energetice a locuinţelor private şi a clădirilor care au destinaţie industrială. Finanţarea se realizează din sumele încasate din consumul de energie, acest lucru permiţând evitarea de către cetăţeni a plăţilor reprezentând costurile iniţiale.ale lucrărilor. 
Din aprilie 2016, proprietarii privaţi de locuinţe nu vor putea refuza cererea rezonabilă a unui chiriaş sau a societăţii care livrează energia electrică de a îmbunătăţi performanţa energetică a clădirii, în cazul în care există oferte disponibile de finanţare. De asemenea, legea prevede că, din aprilie 2018, locuinţele nu mai pot fi închiriate dacă nu se respectă un standard minim de eficienţă energetică.
Legea prevede noi obligaţii pentru furnizorii de energie, în sensul obligării acestora de a reduce emisiile de carbon în conformitate cu prevederile existente (Carbon Emissions Reduction Target (CERT) şi Community Energy Saving Programme (CESP)). Companiile de electricitate trebuie să sprijine persoanele care au nevoie de ajutor suplimentar, în special cele cu venituri mici, pentru a atinge standardele minime de eficienţă energetică. 

Legea include, de asemenea, măsuri pentru:
- îmbunătăţirea eficienţei energetice şi sporirea securităţii energetice;

- extinderea utilizării tehnologiilor performante în domeniu;
- protecţia consumatorilor de energie;
- extinde rolul Autorităţii Cărbunelui.
În prezent, toate livrările de energie electrică relevante sunt raportate la un factor de emisie medie de 0,541 kgCO2/kWh. Această cifră este compusă din două elemente - un element de generare, care are un factor de emisie medie pe reţea de 0,500 kgCO2/kWh şi o pierdere pe elementul de transmisie, în medie de 0,041 kgCO2/kWh. Guvernul britanic şi-a propus să crească eficienţa de transmisie şi să se elimine pierderile raportate de companii. Astfel, acestea vor fi obligate să se încadreze în factorul de emisie de 0,500kgCO2/kWh, indiferent de modul în care este generată energiea electrică. 
Nu în ultimul rând, în anul 2012, Guvernul britanic va înfiinţa Banca pentru „investiţii verzi”, care să susţină dezvoltarea obiectivelor de mediu, inclusiv finanţarea activităţilor necesare pentru creşterea eficienţei energetice. 

OLANDA

Cadrul legal: - A treia Carte Albă, prin care se stabileşte faptul că eficienţa energetică trebuie să crească  cu 1,5%/an, în perioada 1995-2020; - Programul de conservare a energiei, care prevede îmbunătăţirea eficienţei energetice cu 1,3%/an; - Decretul  privind performanţa energetică a clădirilor (2006); - Planul pe termen lung privind eficienţa energetică (2007)
.
Guvernul a reuşit promovarea conceptului de eficienţă energetică, fără a beneficia de activitatea unei societăţi energetice importante. Astfel, până în anul 2007 au funcţionat doar câteva firme de profil, nivelul de activitate fiind destul de redus. 

În sectorul industrial au fost realizate câteva contracte, care au cuprins luarea unor măsuri de reabilitare tehnică pentru o serie de clădiri. În sectorul rezidenţial, măsurile de îmbunătăţire a eficienţei energetice sunt luate prin alte metode decât cele propuse de ESCO, cum ar creditele preferenţiale sau finanţarea externă. Mai mult, circa 80% din locuinţele publice au statut de locuinţe sociale, care sunt ocupate de persoane cu venituri modeste. 

În conformitate cu art 14.1 din Directiva UE 2006/32/CE privind eficienţa energetică la utilizatorii finali şi serviciile energetice, în septembrie 2007, Olanda a anunţat planul de acţiune privind eficienţa energetică. Acesta conţine o descriere a măsurilor de îmbunătăţire a eficienţei energetice pentru a atinge ţintele indicative stabilite pentru perioada 2010-2016, 11.376 GWh, respectiv 51.190 GWh.

Planul prezintă măsurile necesare şi viitoarea abordare a conceptului de eficienţă energetică în sectorul public, al locuinţelor rezidenţiale, clădirilor industriale, pentru transport şi agricole. În sectorul public, aceste măsuri includ semnarea unui acord ca toate achiziţiile autorităţilor publice centrale să ia în calcul eficienţa energetică a clădirilor. În plus, guvernul central a încheiat acorduri cu guvernele locale pentru reducerea emisiilor de dioxid de carbon şi pentru îmbunătăţirea eficienţei energetice, în special prin utilizarea energiei regenerabile.
În cazul sectorului rezidenţial, măsurile au ca scop creşterea gradului de conştientizare a populaţiei pentru necesitatea atingerii obiectivelor de eficienţă energetică, de a oferi o perspectivă  de auto-reglementare a acestei probleme şi de a stimula proprietarii de locuinţe pentru a lua măsuri de îmbunătăţire a eficienţei energetice a acestora. 
Planul prevede, de asemenea reglementări pentru locuinţele noi. În sectorul industrial, planul stabileşte standarde obligatorii pentru clădirile noi, reglementări în domeniul managementului de mediu şi energie, pentru taxa pe energie, acorduri pe termen lung pentru acordarea de subvenţii pentru investiţii în domeniul creşterii eficienţei energetice, deduceri, scutiri de impozite, etc.

În sectorul transporturi, măsurile includ prevederi privind taxele de combustibil, aplicarea de impozite pentru vehiculele cu motor, inclusiv pentru motociclete, aplicarea unei taxe de cost pe kilometru, reducerea impozitului pentru maşinile eficiente, limitări privind vitezele maxime de deplasare, etichetarea energetică a maşinilor, aplicarea prevederilor programului „Eco Driving”, îmbunătăţirea sistemelor de subvenţionare. 
În sectorul agricol, planul prevede încheierea de acorduri pe termen lung, aplicarea schemelor de subvenţionare şi a unui sistem intern de comercializare a emisiilor pentru gazele cu efect de seră.
De exemplu, acordul pe termen lung cu asociaţiile industriale şi marile companii  consumatoare de energie este un instrument politic al guvernului olandez pentru următorii 20 de ani. Pentru companii, în măsura în care acestea sunt obligate să ia parte la sistemul european de comercializare a certificatelor de emisii de gaze cu efect de seră, sunt prevăzute două metodologii. În primul rând, toate întreprinderile participante trebuie să respecte obligaţia de reducere a emisiilor de CO2 Industria trebuie să ia toate măsurile posibile în vederea îmbunătăţirii eficienţei energetice, cu un timp de amortizare de 5 ani sau mai mic, până în anul 2020. Entităţile industriale trebuie să realizeze, cu sprijinul Guvernului, foi de parcurs pentru atingerea obiectivelor stabilite.


POLONIA


Cadrul legal: - Legea caselor (1994), cu modificările ulterioare; - Schema privind investiţiile verzi (2009); - Programul privind eficienţa energetic în industrie (2011); - Legea privind eficienţa energetică (2011)
.

Primele proiecte ESCO, de mică anvergură, au fost prezentate în mod demonstrativ la începutul anilor ’90, fiind realizate în colaborare cu Departamentul pentru energie al SUA. 


La mijlocul anilor ’90, primele proiecte semnificative au fost executate pentru modernizarea sistemului de încălzire al unităţilor şi cazărmilor militare. Ministerul Apărării a făcut un important efort financiar pentru modernizarea tuturor bazelor militare. Cu toate acestea sistemul ESCO nu a cunoscut o dezvoltare semnificativă, având în vedere potenţialul ţării.


Singurele contracte încheiate sunt cele cu economii garantate, care au fost încheiate la Cracovia, cu firma POE ESCO. 


Sursele de finanţare a proiectelor de tip ESCO sunt creditul bancar pe termen scurt, finanţarea externă, instituţiile financiare, iar de la sfârşitul anului 2008, împrumuturile de la Banca Mondială.     

 
Principalele proiecte privesc reabilitarea termică a blocurilor de locuinţe, modernizarea sistemelor de încălzire, precum şi modernizarea iluminatului stradal. În sectorul industrial se introduc sisteme noi de obţinere a energiei din surse regenerabile, centrale termice performante, are loc schimbarea parcului auto de transport local (autobuzele cu motoare pe benzină sunt înlocuite cu cele pe GPL şi gaz).


Cel mai important proiect ESCO, dezvoltat în Polonia priveşte reabilitarea sistemului de termoficare a 400 de clădiri din oraşul Lodz. 


Ca şi în celelalte ţări prezentate, există dificultăţi de finanţare a proiectelor. Sistemul bancar nu dispune, încă, de o expertiză internă pentru evaluarea rapidă şi corectă a proiectelor, sectorul public nu dispune de resurse pentru finanţarea parţială a proiectelor, numărul firmelor ESCO este deosebit de redus, comparativ cu suprafaţa Poloniei şi cu numărul de locuitori.    
Legea privind eficienţa energetică, adoptată în anul 2011, prevede introducerea unui sistem de „certificat albe”, similar celor introdus şi în alte state.  De la 1 ianuarie 2013, obligaţia de a deţine certificate albe va fi impusă, inter alia, structurilor care comercializează energiea electrică, gazele naturale şi căldura. De la sfârşitul anului 2011, societăţile de profil sunt obligate să furnizeze clienţilor o comparaţie a consumului de energie electrică faţă de aceeaşi perioadă din anul precedent. Aceste societăţi au obligaţia de a furniza informaţii cu privire la consumul de energie electrică medie pentru alţi clienţi, cu o categorie similară de consum, măsurile de eficienţă energetică luate şi caracteristicile tehnice ale aparatelor de măsură.
Din anul 2011, programul de eficienţă energetică în industrie este disponibil pentru acele entităţi care realizează activitatea de audit energetic, în scopul de a determina potenţialul de economisire a energiei, dar care au şi posibilitatea de a desfăşura activităţi de investiţii pentru îmbunătăţirea eficienţei energetice.Scopul principal al acestui program este acela de a iniţia şi sprijini investiţiile privind eficienţa energetică în întreprinderile cele mai mari consumatoare de energie.Valoarea totală a alocării bugetare pentru perioada 2011-2015 este de aproximativ 205 milioane de euro, sumă care provine din taxele şi penalităţile impuse de lege întreprinderilor cu profil energetic. Beneficiar al programului poate fi orice societate care, în anul anterior cererii, a consumat 50 GWh. Subvenţia oferită reprezintă finanţarea a 70% din costul auditului energetic şi acordarea de credite preferenţiale de până la 70% din costurile de investiţii recomandate de audit, care să asigure o reducere a consumului de energie cu cel puţin 7%.

PORTUGALIA

Cadrul legal: - Programul de modernizare economică (2006); - Decretele nr. 78, 79, 80/2006 privind implementarea prevederilor Directivei 91/2002; - Decretul-Lege nr 50/2010; - Strategia Naţională pentru energie (2010)
;- Programul de eficienţă energetică în administraţia publică (2011)
.
Pe piaţa de profil funcţionează în jur de 10 firme ESCO, activitatea acestora nefiind deosebit de semnificativă. Numărul de proiecte a crescut uşor după adoptarea Directivelor europene privind eficienţa şi serviciile energetice şi după liberalizarea pieţei energetice în anul 2006. Dintre proiectele finalizate, cel mai important este legat de reducerea consumului de energie în cazul iluminatului public, estimându-se o reducere cu circa 30% a acestuia.

Principalii beneficiari ai proiectelor de tip ESCO sunt societăţile de dimensiuni medii din sectorul industrial, care nu solicită credite mari pentru implementarea de noi tehnologii, precum şi societăţile care exploatează clădiri (cafenele, spitale, hoteluri). Mulţi dintre beneficiari au combinat, însă, creditarea impusă de proiectele ESCO cu finanţarea din surse externe sau obţinerea de stimulente din partea statului, în situaţia utilizării de energie din surse regenerabile.   


În paralel cu eforturile desfăşurate pentru dezvoltarea proiectelor ESCO, se încearcă deblocarea creditării din partea băncilor, precum şi implementarea altor scheme de sprijinire a potenţialilor clienţi. Costurile proiectelor sunt considerate mult prea mari, fiind considerate neinteresante în raport cu beneficiile realizate pe termen scurt prin diminuarea consumului de energie. Situaţia este similară cu cea din Spania. În plus, municipalităţile nu dispun de un grad de autonomie care să le permită încheierea de contracte proprii în domeniul energiei electrice, iar limitarea resurselor financiare nu permite băncilor să crediteze orice proiect ESCO.


Din iulie 2007, reglementările adoptate prevăd obligativitatea certificării energetice a clădirilor, sperându-se că acest lucru va reprezenta un imbold pentru dezvoltarea pieţei ESCO, avându-se în vedere cele peste 200.000 de clădiri existente la nivel naţional.  
Decretul-lege nr. 50/2010 prevede crearea unui fond pentru lucrări de eficienţă energetică, având drept scop finanţarea programelor şi măsurilor prevăzute în Planul de acţiune privind eficienţa energetică naţională. Acesta are trei obiective principale:
- încurajarea adoptării de către cetăţeni şi întreprinderi a măsurilor de creştere a eficienţei energetice;

- susţinerea proiectelor de eficienţă energetică în zonele în care până în prezent astfel de proiecte nu au fost dezvoltate;
- promovarea schimbării de comportament în acest domeniu.
Acest fond poate sprijini următoarele tipuri de iniţiative:
- cele preponderent orientate spre aplicarea tehnologiei de vârf  în proiecte de transport, construcţii rezidenţiale, servicii, industrie şi sectorul public;
- acţiuni orientate spre creşterea eficienţei energetice, prin reducerea impozitelor, acordarea de stimulente şi credite preferenţiale;

- proiecte care nu acoperite de Planul de acţiune privind eficienţa energetică naţională, dar care contribuie în mod hotărâtor la creşterea eficienţei energetice.
Promovarea eficienţei energetice trebuie să se transpună în reducerea cu 20% a consumului total de energie până în anul 2020, atât prin măsuri fiscale şi de comportament a cetăţenilor, precum şi prin proiecte inovatoare, cum ar fi vehiculele electrice sau reţelele inteligente, bazate pe surse regenerabile, pe o producţie descentralizată, optimizarea iluminatului public, gestionarea energetică a clădirilor publice, rezidenţiale şi a serviciilor de profil.
Programul de eficienţă energetică în administraţia publică (ECO-AP) îşi propune să realizeze o îmbunătăţire cu 20% a eficienţei energetice în serviciile publice şi clădirile  administraţiei publice, până în 2020, având în vedere valorile actuale de consum. ECO-AP este un program de dezvoltare, care se traduce într-un set de măsuri de eficienţă energetică aplicate cu scopul de a promova gestionarea raţională a serviciilor energetice, în special prin responsabilizarea societăţilor de servicii energetice. 
SLOVACIA

Cadrul legal: - Politica de revizuire energetică (2009); - Legea nr. 555 / 2005 privind transpunerea Directivei 91/2002; - Al doilea plan naţional privind eficienţa energetică (2011).


În anul 2006 erau înregistrate circa 30 de firme care asigurau servicii de tip ESCO. Există 4 tipuri de societăţi:

-   companii străine, care acoperă o gamă largă de soluţii, inclusiv finanţare;


- companii străine, care nu au ca principal obiect de activitate eficienţa energetică, dar oferă servicii în domeniul sistemului de operare a energiei, de exemplu, operatorii de căldură care îşi desfăşoară activitatea la nivel local;


- societăţile slovace, care au capital propriu, expertiză şi know-how, dar au ca obiect de activitate doar implementarea de mici sisteme energetice, care au costuri reduse şi implică utilizarea unui buget limitat;


- operatorii de energie, echipament şi inginerie energetică, dar care nu dispun de servicii financiare proprii, fiind nevoite să obţină credite bancare.   


Principalii clienţi ESCO sunt clădirile municipale, şcolile, băncile, spitalele şi o serie de structuri industriale, potenţialul de energie care poate fi economisit fiind deosebit de important. Acest lucru este relevat şi de Programul naţional energetic, adoptat în anul 2005. 


Principalele elemente identificate de documentul menţionat sunt:


-  promovarea energiei obţinută din resurse regenerabile;


-  eficientizarea energetică a clădirilor de dimensiuni mari;


- introducerea controalelor regulate pentru instalaţiile de căldură şi aer condiţionat;


-  certificarea energetică a clădirilor.

Evaluarea măsurilor întreprinse a arătat că, în perioada 2008 - 2010, Slovenia a realizat şi depăşit ţinta intermediară planificată, privind  economisirea a 2,5% din consumul de energie de referinţă la utilizatorii finali. Acest obiectiv a fost atins ţinând seama de activităţile anterioare, desfăşurate în perioada 1995-2007. Ţinta pentru perioada 2008-2016, este cea de 9%. Se au în vedere măsuri de renovare accelerată a clădirilor din sectorul public, atingerea obiectivului zero pentru consumul de energie în clădirile noi şi renovate, creşterea ponderii surselor regenerabile de energie, reducerea în continuare a consumului de energie şi dezvoltarea economică durabilă. Pentru atingerea acestor obiective se prevede o finanţare de 798 de milioane euro, care va fi obţinută în principal din fonduri europene.
SPANIA
Cadrul legal: - Strategia pentru eficienţă energetică 2004-2012, prevede îmbunătăţirea eficienţei energetice cu 7,2% până în anul 2012; - Decretul Regal privind Codul tehnic al clădirilor (2006); - Decretul Regal privind certificarea energetică a clădirilor (2007); - Planul de acţiune pentru eficientizare energetică 2008-2012; - Planul naţional pentru energie 2009-2016
, - Planul naţional pentru eficienţă energetică 2011-2020
. 
În ultimii ani, agenţiile publice cu atribuţii în domeniul energiei au lansat o promoţie agresivă privind diversificarea serviciilor din domeniul producerii şi distribuţiei de energie, înfiinţând o serie de asociaţii mixte cu firme private. Principalele proiecte ESCO promoţionale au vizat eficientizarea energetică a spitalelor, centrelor medicale şi a unor clădiri din industrie. Recent, au fost demarate o serie de proiecte care au avut drept ţintă companiile societăţilor multinaţionale. 

În anul 2008, guvernul a aprobat Planul naţional de eficientizare energetică a Spaniei pe perioada 2008-2012. Bugetul alocat pentru această perioadă a fost stabilit la 400 de milioane de euro pentru stimularea investiţiilor în proiecte energetice pentru industrie, lanţuri hoteliere şi comerciale sau parcuri industriale. 

Planul include măsuri de eficientizare a energiei în domeniul administraţiei publice, potrivit prevederilor Directivei 32/2006/EC, acest sector trebuind să devină un model pentru celelalte sectoare de activitate din Spania. Toate măsurile Planului au fost implementate la nivel naţional, regional şi local. Programele ESCO promovează o serie de sisteme şi instalaţii prin care se urmăreşte reducerea consumului de energie, având în vedere şi reinvestirea profitului obţinut în programe de acelaşi tip. 


Proiectele acoperă următoarea gamă de servicii:


- extinderea auditului energetic, oferind măsuri şi modalităţi de finanţare a programelor alese;


- extinderea perioadelor de întreţinere a maşinilor termice, oferirea de garanţii extinse, acordarea de consultanţă în domeniul managementului energetic;


- implementarea unor noi produse - centrale de cogenerare, sisteme de răcire-încălzire.


În principal, cel mai utilizat tip de contract este cel de furnizare de energie. În acest scop, prin programele ESCO au fost iniţiate instalarea de centrale fotovoltaice în toate clădirile cu o suprafaţă mai mare de 1000 m2, instalaţiile rămânând în proprietatea firmei ESCO, care devine vânzătorul producţiei de energie realizată. La încheierea contractului, care poate avea o durată de 12-15 ani, clientul devine proprietarul centralei. 

Clientul poate să finanţeze singur proiectul de introducere de centrale fotovoltaice prin finanţare externă, fapt care conduce la încurajarea utilizării energiei din resurse regenerabile. Contractul poate prevede următoarele aspecte:

- clientul are un prag minim de consum de energie produsă, circa 80-85% din capacitatea de producţie; 

- preţul energiei furnizate este redus în comparaţie cu preţul energiei iniţiale, incluzând: întreţinerea, uzura centralei, costurile întreţinerii, valoarea profitului.

- preţul lunar al facturii este fix, fiind stabilit la sfârşitul unui an calendaristic, potrivit nivelului de consum.

Principalele probleme legate de implementarea programelor ESCO se referă la lipsa unor mecanisme financiare adecvate necesare implementării; dificultăţile de obţinere a creditelor de la instituţiilor financiare; proiecte economice neatractive (preţul energiei este neatractiv, preţul echipamentului este prea mare).
Ţinta stabilită prin Planul naţional pentru eficienţă energetică 2011-2020 prevede reducerea intensităţii energetice cu 2%/an, până în anul 2020. Scenariul considerat obiectiv al acestui Plan este atingerea unui consum de energie primară de 142.213 ktoe în 2020. Principalele domenii vizate sunt industria, transportul, construcţiile, serviciile publice, agricultura şi pescuitul.
SUEDIA

Cadrul legal: - Legea privind implementarea Directivei 2006/32/EC. Principalele ţinte de eficienţă energetică pentru clădiri: energia utilizarea pe mp trebuie să scadă cu 20% până în 2020 şi cu 50% până în anul 2050 (în comparaţie cu anul 1995); - Certificarea energetică a clădirilor (SFS 2006:985, 2008); - Auditul energetic al companiilor (2010); - Finanţarea măsurilor privind eficienţa energetică (2010)
.
Deşi primul proiect de acest tip s-a realizat în anul 1978, doar în ultimii ani s-a înregistrat o creştere a interesului consumatorilor pentru proiectele de tip ESCO. 

Din anul 2007, numărul iniţial de 15 firme ESCO, creşte cu circa 5 firme pe an, fapt care relevă interesul consumatorilor pentru impunerea unor măsuri de reducere a consumului energetic. Potrivit estimărilor, în anul 2006, valoarea proiectelor a fost de circa 50 milioane de euro, la acestea adăugându-se proiecte de reabilitare a instalaţiilor de încălzire, de circa 100 de milioane de euro.

Principala ţintă a proiectelor este reprezentată de clădirile publice. În ultimii 5 ani, 5% din clădirile publice au contractat proiecte ESCO. Toate proiectele au cuprins instalarea de sisteme de control a consumului energetic, instalaţii de recuperare a căldurii ventilate, dispozitive de aer condiţionat performante, precum şi introducerea de sisteme de producere a energiei din resurse regenerabile. 

Strategia pe termen lung a Suediei în domeniul proiectelor ESCO cuprinde studii de piaţă, aplicarea de politici inovatoare privind reducerea consumului energetic, construirea de modele-pilot prin care să se prezinte avantajele metodelor propuse, încurajarea persoanelor fizice/juridice eligibile în demararea de acţiuni de acest gen, inclusiv finanţarea de către bănci a proiectelor viabile. 

Pentru a dinamiza acţiunile privind reducerea consumului energetic şi a măsurilor privind combaterea schimbărilor climatice, la nivel local şi regional, guvernul suedez a iniţiat un progeam de sprijin financiar a municipalităţilor şi consiliilor locale. Acestea pot solicita sprijin financiar de la Agenţia suedeză de energie de la 1 ianuarie 2010. În acest scop a fost alocată o sumă de 99 milioane SEK pe an, pe o perioadă de 5 ani.

Scopul schemei de sprijin este dublu. În primul rând, aceasta permite municipalităţilor şi consiliilor locale implementarea prevederilor Directivei 2006/32 privind eficienţa energetică. Al doilea obiectiv este acela de a contribui la respectarea obiectivelor adoptate de Parlament în domeniul eficienţei energetice.

UNGARIA

Cadrul legal: - Programul de economisire a energiei şi de acţiune în domeniul eficienţei energetice în perioada 1999-2010, care prevede reducerea intensităţii energiei cu 3,5%/an  şi economisirea a 75 PJ/an; - Decretul ministerial nr. 7/2006;     - Planul naţional pentru eficienţă energetică (2008)
.

Potrivit experţilor, Ungaria a cunoscut cea mai rapidă dezvoltare a industriei de tip ESCO, primele programe fiind lansate la începutul anilor ’90. 

Proiectele iniţiale au curpins reabilitarea sistemului de iluminat public, introducerea centralelor de cogenerare, îmbunătăţirea sistemelor de încălzire ale imobilelor. Programele recente cuprind schimbarea surselor de iluminare, a sistemelor de încălzire şi de producere a apei calde menajere, introducerea sistemelor de ventilaţie şi răcire performante, introducerea unor sisteme de control a climatizării clădirii, producerea de energie din biomasă.

După circa 15 ani de implementare a proiectelor de tip ESCO, s-a înregistrat o stagnare a pieţei de profil, fiind necesară o revitalizare a acesteia. Una dintre principalele cauze ale stagnării este reprezentată de criza economico-financiară, care a condus la eliminarea creditării oricărui tip de proiect pentru o perioadă de timp. La aceasta se adaugă lipsa informaţiilor, în special la nivelul autorităţilor din localităţile mai mici ale ţării. La nivelul localităţilor mari, o dificultate majoră este reprezentată de imposibilitatea planificării acţiunilor pentru o perioadă mai mare de 4 ani.  

Planul naţional de acţiune pentru eficientizarea energiei, aprobat de Guvern în iulie 2007, are următoarele obiective: 

- alinierea iniţiativelor de politică energetică ale Ungariei cu cele ale Uniunii Europene;
- găsirea unor soluţii eficiente  de cost pentru economisirea energiei;
- sensibilizarea consumatorilor şi modelarea pieţei pentru a realizarea pe termen lung a măsurilor de eficienţă energetică;
- informarea cetăţenilor despre planurile propuse;
- îndeplinirea aşteptărilor UE în domeniul eficienţei energetice;

- luarea în considerare a aspectelor privind protecţiea climatică.
În Program se anticipează că Ungaria va realiza, anual, o reducere de 1% a consumului de energie.

În acest scop se au în vedere următoarele măsuri:

- extinderea ajutorului de stat în materia înlocuirii instalaţiilor casnice cu unele eficiente;

- acordarea de ajutoare financiare pentru dezvoltarea de activităţi de sensibilizare a cetăţenilor în vederea economisirii energiei;
- utilizarea obligatorie a instalaţiilor eficiente din punct de vedere energetic pentru instituţiile publice;

- specializarea unei echipe pentru domeniul managementului energetic;
- promovarea şi diseminarea informaţiilor privind tehnologiile care au un consum de energie redus;

- eficientizarea parcului auto;

- promovarea aspectelor de siguranţă a mediului.

Statele Baltice
În conformitate cu art.4 din Directiva 2006/32/CE, cele trei state Baltice, Estonia, Letonia şi Lituania urmăresc să atingă un coeficient de economisire de 9% din consumul final de energie în perioada 2008-2016, care corespunde unui procent de 1%/an.
� Developing an ESCO Industry in the European Union - Vincent Berrutto şi Paolo Bertoldi - European Commission, Directorate General JRC; Edward Vine - Lawrence Berkeley National Laboratory; Silvia Rezessy - Central European University, Environmental Sciences and Policy Dept.; Jérôme Adnot - Center for Energy Studies, Ecole des Mines de Paris; Anees Iqbal, Maicon Associates Ltd.


� http://eur-lex.europa.eu/LexUriServ/LexUriServ.do?uri=OJ:L:2010:153:0013:0035:RO:PDF


� Shirley Hansen, Pierre Langlois, Paolo Bertoldi, ESCOs Around the World: Lessons Learned in 49 Countries, The Fairmount Press, Library of Congress, 2009.


� http://www.e-control.at/de/marktteilnehmer/oeko-energie/kwk


� http://www.iea.org/textbase/pm/?mode=pm&id=2579&action=detail


� http://www.mi.government.bg/eng/norm/rdocs/mdoc.html?id=190688


� http://ec.europa.eu/energy/efficiency/end-use_en.htm


� http://www.zelenausporam.cz/sekce/193/aktuality/


� Circa 800 euro


� 2.000 euro


� http://www.worldenergy.org/publications/energy_efficiency_policies_around_the_world_


review_and_evaluation/3_evaluation_of_energy_efficiency_policies_and_measures/1193.asp


� http://ec.europa.eu/energy/efficiency/end-use_en.htm


� http://ec.europa.eu/energy/demand/legislation/doc/neeap/france_en.pdf


� www.assemblee-nationale.fr/13/dossiers/loi_finances_2009.asp


� http://www.bundestag.de/dokumente/textarchiv/2005/koalition/vertrag_en.pdf


� http://www.kfw.de/kfw/en/Domestic_Promotion/Our_offers/Housing.jsp#Energy-efficientRefurbishment


� http://www.cres.gr/kape/default_uk.htm


� http://www.iea.org/textbase/pm/?mode=pm&id=4361&action=detail


� http://efficienzaenergetica.acs.enea.it/doc/dm_26-6-09_completo.pdf


� http://www.iea.org/textbase/pm/?mode=pm&id=3779&action=detail


� http://www.decc.gov.uk/en/content/cms/legislation/energy_act2011/energy_act2011.aspx


� http://www.worldenergy.org/publications/energy_efficiency_policies_around_the_world_review_


and_evaluation/annexes/default.asp


� http://www.iea.org/textbase/pm/?mode=pm&id=3669&action=detail


� http://www.iea.org/textbase/pm/?mode=pm&action=view&country=Poland


� http://www.iea.org/textbase/pm/?mode=pm&id=4521&action=detail


� http://www.iea.org/textbase/pm/?mode=pm&id=4906&action=detail


� http://www.minetur.gob.es/energia/es-ES/Paginas/index.aspx


� http://www.idae.es/index.php/mod.documentos/mem.descarga?file=/documentos_11905


_PAEE_2011_2020._A2011_A_a1e6383b.pdf


� http://www.iea.org/textbase/pm/?mode=pm&id=4526&action=detail


� http://www.iea.org/textbase/pm/?mode=pm&id=3686&action=detail

